b"\n_START_ARTICLE_\nAjurveda\n_START_PARAGRAPH_\nAjurveda (sanskrt \xe0\xa4\x86\xe0\xa4\xaf\xe0\xa5\x81\xe0\xa4\xb0\xe0\xa5\x8d\xe0\xa4\xb5\xe0\xa5\x87\xe0\xa4\xa6 \xc4\x81yurveda, \xc4\x81yus - '\xc5\xbeivljenjska doba' + veda - 'znanje') je sistem tradicionalne medicine, ki izvira iz Indije, izvaja pa se tudi v drugih delih sveta kot oblika komplementarne in alternativne medicine zdravilstva. Beseda Ayurveda je v sanskrtu sestavljena iz besede \xc2\xbb\xc4\x81yus\xc2\xab, kar pomeni \xc2\xbb\xc5\xbeivljenje\xc2\xab\xc2\xa0in \xc2\xbbveda\xc2\xab, kar pomeni \xc2\xbbznanje\xc2\xab\xc2\xa0ali \xc2\xbbznanost\xc2\xab. Ajurvedski proizvodi niso bili preizku\xc5\xa1eni v znanstvenih \xc5\xa1tudijah in klini\xc4\x8dnih preizku\xc5\xa1anjih in so lahko zdravju \xc5\xa1kodljivi.\n_START_SECTION_\nZgodovina\n_START_PARAGRAPH_\nPrva ajurvedska literatura se je pojavila v vedskem obdobju v Indiji.  Dve vplivni knjigi iz tega obdobja sta Sushruta Samhita in Charaka Samhita.  _NEWLINE_Ajurveda je ena izmed \xc5\xa1tirih po-vedskih knjig in temelji na Atharvavedi, ki pa je ena od vedskih knjig, obse\xc5\xbenih svetih spisov s prakti\xc4\x8dnimi napotki za \xc5\xbeivljenje. Razvijajo\xc4\x8d se skozi zgodovino, ajurveda ostaja vpliven zdravstveni sistem v Ju\xc5\xbeni Aziji, ki ga vse bolj podpira indijska vlada in velja kot nadgradnja uradne alopatske medicine, na Zahodu pa se zanimanje zanjo vse bolj pove\xc4\x8duje. Organizacija WHO jo je uradno priznala leta 1977. V preteklosti se je prena\xc5\xa1ala preko dru\xc5\xbeinske dedi\xc5\xa1\xc4\x8dine, od o\xc4\x8deta na sina, danes pa je uraden \xc5\xa1tudij na indijskih univerzah. Obsega pet let in pol \xc5\xa1tudija uradne alopatske medicine, potem sledi \xc5\xa1e triletna specializacija v ajurvedi. V nasprotju z uradno medicino, kjer nove hipoteze in spoznanja ves \xc4\x8das podirajo stare teorije, ostajajo osnovni principi ajurvede skozi tiso\xc4\x8dletja enaki, saj temeljijo na univerzalnih zakonih narave in medsebojni interakciji \xc4\x8dloveka z naravo. V zahodnem svetu, se nekatere njene metode, kot npr. zdravilna zeli\xc5\xa1\xc4\x8da, masa\xc5\xbea in joga uporablja tudi posami\xc4\x8dno izven ajurvedskega sistema ._NEWLINE_Ajurveda se ne more obravnavati povsem znanstveno objektivno, saj obravnava \xc4\x8dloveka holisti\xc4\x8dno in daje ve\xc4\x8dji pomen in vpliv na zdravje nefizi\xc4\x8dnemu faktorju ter je nelo\xc4\x8dljivo povezana z duhovnimi principi Ved. Za naukom se skriva poseben na\xc4\x8din \xc5\xbeivljenja, ki ga sestavlja dolo\xc4\x8den na\xc4\x8din prehrane, dnevni ritem in cikel aktivnosti, redna in zmerna telesna vadba imenovana joga, vsakodnevne meditacije, spro\xc5\xa1\xc4\x8danje ter dihalne in ostale tehnike, ki bi naj \xc4\x8dloveku pomagale harmonizirati um, telo in duha.\n_START_SECTION_\nPomen dosh\n_START_PARAGRAPH_\nKoncept treh dosh razlaga, kako pet elementov, ki sestavljajo fizi\xc4\x8dno materijo, dinami\xc4\x8dno kombinirajo vse procese v \xc4\x8dlove\xc5\xa1ki psihologiji. Tako zrak, ogenj, voda, zemlja in eter dajejo osnovo trem dosham: Pitta je princip gibanja, ki ga sestavljata voda in ogenj; Vata je princip spreminjanja in pretvarjanja, ki ga sestavljata zrak in eter; Kapha pa je princip kohezije, ki ga tvorita zemlja in voda. Doshe oblikujejo zgradbo telesa tekom rasti in razvoja organizma, kakor tudi nagnjenje k dolo\xc4\x8denim spremembam ali boleznim. So osnova \xc4\x8dlove\xc5\xa1kega karakterja, navad in vedenjskih vzorcev. Naravno razmerje dosh tako dolo\xc4\x8da tip \xc4\x8dloveka ali Prakruti, ki je osnova mentalnih, fizi\xc4\x8dnih in emocionalnih razlik med ljudmi. Z vzdr\xc5\xbeevanjem naravnega razmerja treh dosh, ajurveda pomaga \xc4\x8dloveku s tehnikami in metodami, dolo\xc4\x8denimi za njegov tip, vzdr\xc5\xbeevati njegovo idealno zdravje. Pri tem upo\xc5\xa1teva \xc4\x8dlovekovo genetsko ozadje, na\xc4\x8din \xc5\xbeivljenja ter sezonske in klimatske spremembe, ki prina\xc5\xa1ajo spremembe v razmerju treh dosh v naravi, kar vpliva na zdravje in po\xc4\x8dutje \xc4\x8dloveka.\n_START_SECTION_\nPosvet z ajurvedskim zdravnikom\n_START_PARAGRAPH_\nZdravnik \xc5\xbee na prvem posvetu s pacientom dolo\xc4\x8di prevladujo\xc4\x8do dosho, tipa pulz, izmeri krvni tlak in telesno te\xc5\xbeo. Pregleda pacientove o\xc4\x8di, nohte, ko\xc5\xbeo, lase, zobe, jezik, konstitucijo ter ga izpra\xc5\xa1a o kvaliteti in koli\xc4\x8dini spanja, pogostnosti menjave razpolo\xc5\xbeenj, telesni aktivnosti, \xc5\xbeelji po spolnosti, spominu in umskih funkcijah, apetitu in koli\xc4\x8dini zau\xc5\xbeite hrane, okusu za hrano, \xc5\xbeeji, prebavi, itd. Pacient nato izpolni \xc5\xa1e obrazec o zdravstvenih te\xc5\xbeavah v preteklosti, o boleznih v dru\xc5\xbeini ter o te\xc5\xbeavah, ki so ga pripeljale do zdravnika. Za manj\xc5\xa1e zdravstvene te\xc5\xbeave predlaga spremembe v prehrani, predpi\xc5\xa1e zdravilne pripravke iz zeli\xc5\xa1\xc4\x8d ali mineralov, obse\xc5\xbenej\xc5\xa1i del zdravljenja pa predstavljajo razstrupljevalne metode, masa\xc5\xbee z olji in razne druge metode zdravljenja. Ajurveda ponuja tudi celoten nabor receptov in navodil za doma\xc4\x8do uporabo.\n_START_SECTION_\nPanchakarma\n_START_PARAGRAPH_\nAjurveda daje velik poudarek prebavi kot klju\xc4\x8du do zdravja. Vse bolezni izvirajo iz \xc4\x8dlove\xc5\xa1kega uma, prvi pokazatelj je poru\xc5\xa1eno ravnote\xc5\xbeje v metabolizmu, ki je lahko po ajurvedski razlagi vzrok celo degenerativnim spremembam. Spet je za metaboli\xc4\x8dno funkcijo pomembno ravnovesje treh dosh. Podro\xc4\x8dje Kapha doshe sega od glave do \xc5\xbeelodca, podro\xc4\x8dje Pitta doshe od tankega do debelega \xc4\x8drevesa in obmo\xc4\x8dje Vata doshe je od debelega \xc4\x8drevesa proti nogam navzdol. Glavnina \xc2\xbbprebavnega ognja\xc2\xab\xc2\xa0je torej v obmo\xc4\x8dju Pitta doshe. _NEWLINE_Panchakarma je o\xc4\x8di\xc5\xa1\xc4\x8devalna terapija. Obstaja \xc5\xa1est stopenj v manifestaciji bolezni, Panchakarma sodeluje v tretji stopnji, kjer prepre\xc4\x8di toksinom in odve\xc4\x8dnim snovem, da se akumulirajo v GIT in nato v \xc4\x8detrti stopnji, da se iz GIT raz\xc5\xa1irijo po vsem organizmu. Metoda je sestavljena iz treh stopenj.\n_START_SECTION_\nPrva stopnja\n_START_PARAGRAPH_\nPrva stopnja je Parvakarma, kjer poteka priprava organizma za detoksifikacijo. Gre za notranjo in zunanjo naoljenje- pacientu so na razli\xc4\x8dne na\xc4\x8dine aplicirana zeli\xc5\xa1\xc4\x8dna in medicinska olja (zeli\xc5\xa1\xc4\x8dni ghee), hkrati z masa\xc5\xbeami, kjer se sezamovo olje z dodatki vtira globoko v podko\xc5\xbena tkiva za pospe\xc5\xa1itev izlo\xc4\x8danja sekrecij, nego in za\xc5\xa1\xc4\x8dito tkiv; sledi \xc5\xa1e izpostavitev organizma vro\xc4\x8dini (savna) za dilatacijo vseh notranjih kanalov v telesu, za ve\xc4\x8djo mobilnost teko\xc4\x8din v telesu in ekspanzijo tkiv, kar pripomore k izlo\xc4\x8danju toksinov in odve\xc4\x8dnih snovi, izlu\xc5\xbeenim v medicinska olja. Pred Panchakarmo se lahko za razli\xc4\x8dne bolezenske indikacije izvedejo \xc5\xa1e druge v Ayurvedi pomembne tehnike: Shirodara, Pischinchbali, Pinda swedana in druge. Med celotno Panchakarmo je potrebna sprememba \xc5\xbeivljenjskega stila, predvsem veliko po\xc4\x8ditka, zunanjega in notranjega miru, za\xc4\x8dasna umaknitev od vseh virov stresa, skrbi in napetosti, ti\xc5\xa1ina, primerna dieta, meditacija, joga in pranajama.\n_START_SECTION_\nDruga stopnja\n_START_PARAGRAPH_\nDruga stopnja ali sama detoksifikacija je sestavljena iz petih procedur, ki se izvedejo posami\xc4\x8dno, v kombinacijah ali v celoti glede na bolezenske indikacije. Gre za Vamano ali terapevtsko bruhanje, Nasyo ali terapevtsko \xc4\x8di\xc5\xa1\xc4\x8denje regij na glavi, Virechano ali terapevtsko izlo\xc4\x8danje skozi anus, Basti ali terapevtsko \xc4\x8di\xc5\xa1\xc4\x8denje celotnega kolona (\xc5\xa1tiri razli\xc4\x8dne vrste zunanje administracije in \xc5\xa1tiri notranje) in Raktamokshano ali terapevtsko pu\xc5\xa1\xc4\x8danje krvi s pijavkami, na mestih, kjer se v krvi pove\xc4\x8da \xc5\xa1tevilo toksinov in posledi\xc4\x8dno vnetnih mediatorjev (akutna stanja izpu\xc5\xa1\xc4\x8dajev, ekcemov, vnetij, urtikarije in levkoderme).\n_START_SECTION_\nTretja stopnja\n_START_PARAGRAPH_\nTretja stopnja ali Paschatkarma, kjer se telo ponovno stabilizira, regenerira in se okrepi \xc2\xbbprebavni ogenj\xc2\xab, je stopnja po\xc4\x8dasne prilagoditve normalnim koli\xc4\x8dinam hrane in obnovitev organizma z minerali in zeli\xc5\xa1\xc4\x8di._NEWLINE_Celotna Panchakarma s pripravo, aplikacijo vseh metod in regeneracijo traja 28 dni, \xc4\x8deprav se redko uporabijo vse metode detoksifikacije ena za drugo.\n_START_SECTION_\nJoga\n_START_PARAGRAPH_\n\xc4\x8clove\xc5\xa1ki um je konstantno aktiven zaradi zahtev sodobnega \xc4\x8dasa, zato um postane povr\xc5\xa1inski, vpet v vsakdanjik in ni zmo\xc5\xbeen izkoristiti bogatih fizi\xc4\x8dnih, mentalnih in \xc4\x8dustvenih virov, skritih v \xc4\x8dloveku. Ajurveda je zato nelo\xc4\x8dljivo povezana z meditacijo, spro\xc5\xa1\xc4\x8danjem, jogo ter dihalnimi tehnikami oz. pranajamo. _NEWLINE_Joga je tako kot Ajurveda stara sveta znanost v Vedski tradiciji Indije. Ajurveda je Vedska znanost zdravljenja uma in telesa, joga pa je Vedska znanost samospoznanja \xc4\x8dloveka, katere osnova je zdravje telesa in uma. Tako sta se skupaj razvijali in uporabljali skozi tiso\xc4\x8dletja ter predstavljata veliko ve\xc4\x8d kot samo telesne vaje in zdravljenje telesa, kot je bilo pogosto predstavljeno na Zahodu, temve\xc4\x8d dajeta velik pomen \xc4\x8dloveku, ki ima potencial, da razvije vi\xc5\xa1jo zavest, zavest ljubezni, razumevanja in odgovornosti do dru\xc5\xbebe in narave. Tako imenovani jogi je \xc4\x8dlovek discipline, so\xc4\x8dutja in nenasilja, njegova dol\xc5\xbenost je, da je za\xc5\xa1\xc4\x8ditnik vseh bitij in narave. V skladu z na\xc4\x8delom nenasilja ali ahimse joga zagovarja polnovredno laktovegeterijansko prehrano, pri tem ima velik prispevek tudi ajurveda s svojo prehranjevalno dieto. Joga se originalno prena\xc5\xa1a le iz u\xc4\x8ditelja na u\xc4\x8denca, ki je pripravljen sprejeti vi\xc5\xa1jo modrost in znanje. Kot disciplina joga zaobjema telesne vaje ali asane, eti\xc4\x8dne discipline, tehnike za nadzor dihanja in \xc4\x8dutil ter meditacijo. Obstaja pet razli\xc4\x8dnih poti joge:\n_START_SECTION_\nRaja joga\n_START_PARAGRAPH_\nZaobjema vse tehnike dicipline z namenom pridobiti popolno kontrolo nad operacijami \xc4\x8dlove\xc5\xa1kega uma ali vritiji.\n_START_SECTION_\nBhakti joga\n_START_PARAGRAPH_\nPot predanosti ali iskanje vi\xc5\xa1je zavesti preko srca s staroindijskimi rituali, pesmimi in meditacijami\n_START_SECTION_\nKarma joga\n_START_PARAGRAPH_\nPot slu\xc5\xbeenja in aktivnosti z namenom dvigniti \xc4\x8dlove\xc5\xa1tvo na vi\xc5\xa1jo stopnjo razumevanja o medsebojni povezanosti\n_START_SECTION_\nKriya joga\n_START_PARAGRAPH_\nVlju\xc4\x8dno s Hatha jogo zaobjema telesne vaje, dihalne tehnike in tehnike spro\xc5\xa1\xc4\x8danja, za katere je predpisano, pri katerih boleznih in te\xc5\xbeavah naj se vadijo, na katere organe delujejo ter kontraindikacije. Te tehnike se \xc5\xa1irom sveta intenzivno preizku\xc5\xa1ajo v randomiziranih klini\xc4\x8dnih \xc5\xa1tudijah ter raziskovalnih nalogah na pacientih z raznovrstnimi te\xc5\xbeavami kot so rak, diabetes, hipertenzija, posttravmatski stres ter na nose\xc4\x8dnicah in otrocih. Velika ve\xc4\x8dina \xc5\xa1tudij je pokazala ve\xc4\x8djo u\xc4\x8dinkovitost od placeba in trenutno uporabljenih komplementarnih metod pri zdravljenju ter celo morebitno ve\xc4\x8djo u\xc4\x8dinkovitost od samega zdravljenja z zdravili pri npr. bole\xc4\x8dinah v hrbtenici.\n_START_SECTION_\nJnana joga\n_START_PARAGRAPH_\nPot iskanja modrosti o \xc4\x8dloveku, naravi in univerzumu z notranjim premi\xc5\xa1ljevanjem in samoopazovanjem. Ta pot je namenjena redkim aspirantom, ki so po ajurvedi ve\xc4\x8dinoma Pitta tipi, saj imajo le-ti veliko kapaciteto koncentriranja uma in determiniranega vpogleda vase.\n_START_SECTION_\nKritika\n_START_PARAGRAPH_\nDejstvo je, da vsi ajurvedski proizvodi niso bili preizku\xc5\xa1eni v znanstvenih \xc5\xa1tudijah in klini\xc4\x8dnih preizku\xc5\xa1anjih. V Indiji so raziskave ajurvede izvedene z zakonskim telesom centralne vlade, to je osrednji svet za raziskave v ajurvedi in Siddhi (CCRAS), preko mre\xc5\xbee nacionalnih raziskovalnih in\xc5\xa1titutov. _NEWLINE_Sistemati\xc4\x8dno so pregledali ajurvedsko zdravljenje revmatoidnega artritisa in pri\xc5\xa1li do ugotovitev, da ni zadostnih dokazov za u\xc4\x8dinkovitost, saj ve\xc4\x8dino poizkusov ni bilo dosledno opravljenih._NEWLINE_Tradicionalna ajurvedska zdravljenja uporabljajo strupene kovine, zeli\xc5\xa1\xc4\x8da in minerale, kot del njihovih zdravilnih pripravkov. Rasa Shastra, praksa dodajanja kovin in mineralov zeli\xc5\xa1\xc4\x8dem, pove\xc4\x8duje verjetnost toksi\xc4\x8dnega delovanja kovin kot so svinec, \xc5\xbeivo srebro in arzen v ajurvedskih pripravkih. Tradicionalno verjamejo, da se toksi\xc4\x8dnost teh materialov zmanj\xc5\xa1a s pomo\xc4\x8djo postopkov, kot so Shamana ali Shodhana (za kovine). Dokazov, da kovine lahko postanejo netoksi\xc4\x8dne ni na voljo. Ne\xc5\xbeeleni u\xc4\x8dinki zeli\xc5\xa1\xc4\x8d so sicer opisani v tradicionalnih besedilih ajurvede, vendar izvajalci ajurvede niso pripravljeni priznati, da bi zeli\xc5\xa1\xc4\x8da lahko bila strupena in zanesljive informacije o zeli\xc5\xa1\xc4\x8dni toksi\xc4\x8dnosti niso lahko dostopne._NEWLINE_Ajurvedski pripravki, ki so se pojavili na nizozemskem tr\xc5\xbei\xc5\xa1\xc4\x8du, so po ugotovitvah nizozemskih raziskovalcev vsebovali ve\xc4\x8dje koli\xc4\x8dine \xc5\xbeivega srebra, arzena ali svinca.Od 292 zeli\xc5\xa1\xc4\x8dnih pripravkov jih je skupno 59 pripravkov (20\xc2\xa0%), vzor\xc4\x8denih med letoma 2004 in 2007, bistveno presegalo varne meje vnosa. Tako je bilo ugotovljeno, da ti pripravki zahtevajo strog nadzor._NEWLINE_Zaradi zaskrbljujo\xc4\x8de kovinske toksi\xc4\x8dnosti, se je indijska vlada odlo\xc4\x8dila, da morajo ajurvedski izdelki imeti navedeno vsebnost kovin neposredno na etiketah izdelka. \xc5\xa0kodljive u\xc4\x8dinke ajurvedskih izdelkov lahko delno pripi\xc5\xa1emo surovinskim primesem in pomanjkanju usposobljenih delavcev v tradicionalni medicini. Objava ravni kontaminacije v proizvodih, je povzro\xc4\x8dila upad ajurvede v Indiji, kot tudi v tujini. _NEWLINE_Znanstvenik Richard Dawkins je kritiziral uporabo ajurvede na zahodu, in trdil, da se zahodni svet vra\xc4\x8da k ajurvedi, Indijci pa se obra\xc4\x8dajo k sodobni medicini. Nadalje je dejal, da \xc2\xbbo\xc5\xbeivljanje ajurvede danes, je precej podobno prina\xc5\xa1anju pijavk nazaj v medicino\xc2\xab.\n_START_SECTION_\nZnanstvene revije\n_START_PARAGRAPH_\nRazli\xc4\x8dne znanstvene revije se osredoto\xc4\x8dajo na temo ajurvedske medicine, vklju\xc4\x8dno z Theoretical and Experimental Journal Of Ayurveda and Siddha (TEJAS; objavljena med letoma 1981 in 2008, kot Ancient Science of Life), potem Journal of Research & Education in Indian Medicine (JREIM), AYU (izhaja na vsake \xc4\x8detrt leta) in The International Journal for Ayurveda Research (izhaja na vsake \xc4\x8detrt leta). Nobenega izmed teh revij nima PubMed indeksa."